নিজস্ব প্রতিবেদন: মুকুল রায়ের বিরুদ্ধে আইনি ব্যবস্থা নিতে চলেছেন অভিষেক বন্দ্যোপাধ্যায়। তাতে অবশ্য দমছেন না মুকুল রায়। তিনি স্পষ্ট জানালেন, অভিষেকের বিরুদ্ধে তিনি যা বলেছেন, সেটা জেনেবুঝেই। শুক্রবার দুপুরে বিজেপির সভায়  কাগজপত্র দেখিয়ে মুকুল রায় দাবি করেছিলেন, 'বিশ্ব বাংলা' ব্র্যান্ডের মালিক অভিষেক বন্দ্যোপাধ্যায়। তারপরেই নবান্নয় স্বরাষ্ট্রসচিব অত্রি ভট্টাচার্য জানান, বিশ্ব বাংলার লোগো ও ব্র্যান্ড মুখ্যমন্ত্রীর সৃষ্টি। তিনি পশ্চিমবঙ্গ সরকারকে দিয়েছেন। এর স্বত্বের মালিক রাজ্য সরকার। কারও ব্যক্তিগত মালিকানা নয়।  মুকুলের অভিযোগকে চ্যালেঞ্জ করে আইনি নোটিস পাঠাতে চলেছেন অভিষেক বন্দ্যোপাধ্যায়। ৪৮ ঘণ্টার মধ্যে ক্ষমা না চাইলে মানহানির মামলা করবেন তিনি। তার পাল্টা মুকুলের হুঁশিয়ারি, মামলা হলে হোক। অভিষেক বন্দ্যোপাধ্যায়ের বিরুদ্ধে জেনেবুঝেই মন্তব্য করেছেন তিনি। নিজের অবস্থান থেকে একচুল সরছেন না তিনি।